SUOMEN SYYTTÄJÄYHDISTYS RY		LAUSUNTO
SARI AHO					11.02.2005
U 7 A 1
00140 HELSINKI

OIKEUSMINISTERIÖ
PL 25
00023 VALTIONEUVOSTO

ASIA	LAUSUNTO JÄÄDYTTÄMISTYÖRYHMÄN MIETINNÖSTÄ

	Lausuntonaan Suomen Syyttäjäyhdistys ry esittää kunnioittaen seuraavaa:

Esityksen mukaan asialla ei ole taloudellisia vaikutuksia. Työryhmä on mietinnössään todennut, että esityksessä mainitut tehtävät tuovat lisätyötä syyttäjille. Tämän lisätyön tuoma kustannusvaikutus näkynee lisääntyneenä resurssitarpeena.

Esityksen mukaan toimivaltaiset syyttäjät pystyisivät pääsääntöisesti hoitamaan lain mukaiset tehtävänsä tavanomaisen työajan puitteissa. Vaikka jäädyttämispäätöksen täytäntöönpantavia syyttäjän tehtäviä tuleekin olemaan 
lukumääräisesti vähän, niin niiden harvalukuisuuden ja kiireellisyyden sekä vaadittavien yhteydenottojen lukuisuuden takia ne aiheuttavat syyttäjälle runsaasti työtä.   

Käytännön kannalta toimivan järjestelmän synnyttäminen ja ylläpitäminen vaatii riittävän ja perusteellisen koulutuksen syyttäjille. Tilannetta tulee seurata jatkuvasti ja tyydyttää tilanteen kehittymisen kannalta tarvittavat resurssitarpeet. Käytännössä, 24 tunnin kuluessa, nopeasti täytäntöönpanoa vaativat tehtävät edellyttänevät työaikajärjetelyjä ottaen huomioon nykyprosessin tuomat lukuisat istuntopäivät syyttäjille. Tilanteita, joissa kaikki asiaan vihkiytyneet syyttäjät ovat samaan aikaan käräjä- tai hovioikeuden istunnossa, saattaa syntyä varsinkin Helsingin hovioikeuspiirin alueella. Käännöspalvelujen saatavuus myös virka-ajan ulkopuolella tulee taata, jotta tehtäviä voidaan menestyksellisesti hoitaa 24 tunnin aikarajan puitteissa.

EU-pidätysmääräyksen osalta on annettu samankaltaisia tehtäviä nyt toimivaltaisiksi kaavailluille Syyttäjänvirastoille. Osittaisen samankaltaisuuden vuoksi järjestely on tarkoituksenmukainen. Menettelyt yhdessä edellä kuvatun lisäajankäytön vuoksi  aiheuttavat jo selvää henkilöstöresurssitarvetta. 

Ennen lain voimaantuloa oikeusministeriön tulee turvata syyttäjänvirastoille riittävät lisähenkilöstöresurssit.

Sari Aho
Kihlakunnansyyttäjä
Suomen Syyttäjäyhdistyksen hallituksen jäsen